**«ҚАЗАҚ ҰЛТТЫҚ ХОРЕОГРАФИЯ АКАДЕМИЯСЫ» КАҚ**

**«Қазақ ұлттық хореография академиясы» КАҚ**

**жоғары білімнің білім беру бағдарламасы бойынша оқуға қабылдаудың**

**ЕРЕЖЕСІ**

1. **Жалпы ережелер**

1. Жоғары білімнің білім беру бағдарламасы бойынша оқуға қабылдаудың осы Ережесінде (бұдан әрі - Ереже) «Қазақ ұлттық хореография академиясы» КАҚ-қа (бұдан әрі - Академия) оқуға қабылдаудың тәртібі белгіленген.

2. Осы Ереже Қазақстан Республикасының «Білім туралы» 2007 жылғы 27 шілдедегі Заңына, Қазақстан Республикасы Үкіметінің 2012 жылғы 19 қаңтардағы № 111 қаулысымен бекітілген «Жоғары білімнің білім беру бағдарламаларын іске асыратын білім беру ұйымдарына оқуға қабылдаудың үлгілік қағидаларына» сәйкес әзірленді.

3. Жоғары білімнің білім беру бағдарламасы бойынша Академияға жалпы орта (орта жалпы), техникалық және кәсіптік (бастауыш немесе орта кәсіптік), орта білімнен кейінгі, жоғары (жоғары кәсіптік) білімі бар тұлғалар қабылданады.

4. Академияға түсуші тұлғаларды қабылдау мемлекеттік білім беру тапсырысын (білім беру грантын) орналастыру, сондай-ақ азаматтардың өз қаражаты мен басқа да көздер есебінен оқуға ақы төлеуі арқылы жүзеге асырылады.

Қазақстан Республикасының азаматтарына, егер Қазақстан Республикасының азаматы оны бірінші рет алатын болса, мемлекеттік білім беру тапсырысына сәйкес конкурстық негізде тегін жоғары білім алуға құқық беріледі.

Қазақстан Республикасында тұрақты тұратын азаматтығы жоқ тұлғаларға, егер олар осы деңгейде бірінші рет білім алатын болса, мемлекеттік білім беру тапсырысына сәйкес конкурстық негізде тегін жоғары білім алуға құқық беріледі.

Шетелдіктердің мемлекеттік білім беру тапсырысына сәйкес конкурстық негізде тегін жоғары білім алу құқығы Қазақстан Республикасының халықаралық шарттарымен айқындалады.  
      5. Қазақстан Республикасының жоғары оқу орындарына түсуші адамдарды қабылдау сертификаттағы балдарға сәйкес конкурстық негізде олардың өтініштері бойынша жүзеге асырылады.

Сертификаттар ұлттық бірыңғай тестілеу (бұдан әрі – ҰБТ) немесе кешенді тестілеу (бұдан әрі – КТ) немесе эксперименттік алаң болып табылатын "Назарбаев Зияткерлік мектептері" дербес білім беру ұйымының білім беру бағдарламалары бойынша түлектердің оқудағы нәтижелерін сырттай бағалау нәтижелері бойынша, сондай-ақ тiзбесiн бiлiм беру саласындағы уәкiлеттi орган айқындаған жалпы бiлiм беретiн пәндер бойынша халықаралық олимпиадалар мен ғылыми жобалар конкурстарының (ғылыми жарыстардың) 2014, 2015, 2016 жылдардағы жеңімпаздарына (бұдан әрі – халықаралық олимпиадалар мен конкурстардың жеңімпаздары) (бiрiншi, екiншi және үшiншi дәрежелi дипломдармен марапатталған) беріледі.

Білім беру грантын беру конкурсы "Білім туралы" Қазақстан Республикасы Заңының 4-бабының 5) тармақшасына сәйкес бекітілген Жоғары білім алуға ақы төлеу үшін білім беру грантын беру ережелеріне сәйкес өткізіледі.

6. ҰБТ ағымдағы жылы жалпы орта білім берудің жалпы білім беретін оқу бағдарламаларын меңгерген білім беру ұйымдарының бітірушілері, сондай-ақ республикалық музыка мектеп-интернаттарының бітірушілері үшін өткізіледі.

КТ өткен жылдардағы жалпы орта (орта жалпы) білім беру ұйымдарының бітірушілері, техникалық және кәсіптік (бастауыш кәсіптік немесе орта кәсіптік), орта білімнен кейінгі білім беру ұйымдарының бітірушілері, халықаралық оқушылар алмасу желісі бойынша шетелде оқыған жалпы білім беретін мектеп бітірушілері, сондай-ақ оқу орындарын шетелде бітірген адамдар үшін өткізіледі.

7. Осы Ереженің 69-тармағында белгіленген шекті балды алмаған ҰБТ қатысушылары, нәтижелері жойылған қатысушылар және ҰБТ-ға қатыспаған адамдар үшін ақылы негізде жоғары оқу орнына түсу үшін ҰБТ қайта өткізіледі.

8.Осы Ереженің 69-тармағында белгіленген шекті балды алмаған КТ қатысушылары, нәтижелері жойылған қатысушылар және КТ-ге қатыспаған адамдар үшін ақылы негізде жоғары оқу орнына түсу үшін КТ қайта өткізіледі.

      9.Осы Ереженің 7 және 8-тармақтарында көзделген ҰБТ немесе КТ нәтижелері бойынша осы ереженің [69-тармағында](http://adilet.zan.kz/kaz/docs/P1700000174#z81) белгіленген шекті балды алмаған тұлғалар жоғары оқу орындарына күндізгі оқу бөліміне ақылы негізде қабылданады.

       Бұл тұлғалар үшін жоғары оқу орнында білім алудың бірінші академиялық кезеңі аяқталғаннан кейін ҰБТ немесе КТ қайта өткізіледі. Осы ҰБТ немесе КТ-дің қорытындылары бойынша осы Ереженің [69-тармағында](http://adilet.zan.kz/kaz/docs/P1700000174#z81) белгіленген шекті балды алмаған тұлғалар жоғары оқу орнынан шығарылуға тиіс.

10. Академияға түсуші адамдарды ақылы негізде оқуға қабылдау ҰБТ немесе КТ нәтижелері бойынша жүзеге асырылады.

Техникалық және кәсіптік, орта білімнен кейінгі немесе жоғары білімі бар Қазақстан Республикасының азаматтары жоғары білімнің білім беру бағдарламалары бойынша қысқартылған оқу мерзімімен оқуға қабылдана алады.

«Орта буын маманы» немесе «қолданбалы бакалавр» біліктілігін алған техникалық және кәсіптік немесе орта білімнен кейінгі білімі бар адамдарды ұқсас мамандықтарға жеделдетілген оқу мерзімімен қысқартылған білім бағдарламалары бойынша жоғары оқу орындарына қабылдау КТ нәтижелері бойынша жүзеге асырылады.

            Жоғары білімі бар адамдарды Академияға ақылы негізде қысқартылған мерзімге оқуға қабылдауды Академияның қабылдау комиссиясы жүзеге асырады.

      11. Шетел азаматтарын ақылы негізде Академияға қабылдау қабылдау комиссиялары өткізетін әңгімелесу нәтижелері бойынша жүзеге асырылады.

12. ҰБТ немесе КТ тізбесін білім беру саласындағы уәкілетті орган бекітетін ҰБТ өткізу пунктерінде немесе базалық жоғары оқу орындарында өткізіледі.

ҰБТ шығармашылық мамандықтарға, сондай-ақ құқық қорғау және арнаулы органдарға ведомстволық бағынысты жоғары оқу орындарына түсетін адамдар үшін ҰБТ өткізу пункттерінің базасында өткізіледі.

КТ шығармашылық мамандықтарға түсетін, сондай-ақ құқық қорғау және арнаулы органдарға ведомстволық бағынысты жоғары оқу орындарына түсетін адамдар үшін түсушінің таңдаған жоғары оқу орны бекітілген базалық жоғары оқу орнында өткізіледі.

13.Академияда дайындалатын мамандықтар шығармашылық емтихандар тапсыруды талап ететін мамандықтар тізбесіне жатады.

14. Шығармашылық емтихандар оқуға түсушілердің бойындағы қабілеттерді және шығармашылық бағыттағы кәсіптерді меңгеруге тұлғалық алғышарттарды анықтауға бағытталады.

      15. Шығармашылық дайындықты талап ететін мамандықтарға түсуші адамдар Академияның қабылдау комиссиясы өткізетін шығармашылық емтихандарды тапсырады.

      16. Шығармашылық мамандықтарға түсетін жалпы орта (орта жалпы) білім беру ұйымдарының бітірушілері немесе техникалық және кәсіптік (бастауыш немесе орта кәсіптік), орта білімнен кейінгі білім беру бағдарламаларын іске асыратын білім беру ұйымдарының бітірушілері үшін **Қазақстан тарихы, оқу сауаттылығы (оқу тілі)** бойынша балдар ескеріледі.

      Шығармашылық мамандықтарға жеделдетілген оқу мерзімімен қысқартылған білім беру бағдарламалары бойынша ұқсас мамандықтарға түсушілер үшін **бейіндік пән** бойынша балдар ескеріледі. Академияда дайындалатын мамандықтар бойынша тапсырылатын бейіндік пәндер №1 кестеде көрсетілген.

**Кесте 1.**

|  |  |  |
| --- | --- | --- |
| **р/с** | **Мамандық коды мен атауы** | **Бейіндік пәндер** |
| 1 | 5В040900- Хореография | Хореография тарихы |
| 2 | 5В040600- Режиссура | Қазақстанның бейнелеу өнері |
| 3 | 5В041600 - Өнертану | Қазақстанның бейнелеу өнері |
| 4 | 5В042300 - Арт - менеджмент | Маркетинг негіздері |

17. Шығармашылық мамандықтарға өтініш қабылдауды **20 маусым мен 7 шілде** аралығында Академияның қабылдау комиссиясы іске асырады.

       Шығармашылық емтихан **8-13 шілде** аралығында өткізіледі.

      18. Жалпы орта (орта жалпы) немесе техникалық және кәсіптік (бастауыш немесе орта кәсіптік), орта білімнен кейінгі білімі туралы құжаттары бар, шығармашылық дайындықты талап ететін мамандықтарға түсуші адамдар екі шығармашылық емтихан тапсырады.

      Шығармашылық дайындықты талап ететін мамандықтарға жеделдетілген оқу мерзімімен қысқартылған білім беру бағдарламалары бойынша ұқсас мамандықтарға түсуші адамдар бір шығармашылық емтихан тапсырады.

19. Шығармашылық емтихандарды өткізу нысаны 2-кестеге сәйкес белгіленеді.

**Кесте 2.**

|  |  |  |  |
| --- | --- | --- | --- |
| **р/с** | **Мамандық коды мен атауы** | **Шығармашылық емтихандардың нысаны** | |
| 1 | 5В040900- Хореография | Орындау шеберлігі | Хореография педагогикасы бойынша ауызша емтихан |
| 2 | 5В040600- Режиссура | Жазбаша емтихан | Ауызша емтихан немесе көрсетілім |
| 3 | 5В041600 - Искусствоведение | Жазбаша жұмыс | Өнертану бойынша ауызша емтихан |
| 4 | 5В042300 - Арт - менеджмент | Реферат немесе арт-жобаны таныстыру | Коллоквиум |

Арнайы және (немесе) шығармашылық емтиханды өткізу бағдарламаларын жоғары оқу орны әзірлейді және жоғары оқу орнының қабылдау комиссиясының төрағасы бекітеді.

20.Шығармашылық емтиханды ұйымдастыру және өткізу үшін Академия ректорының бұйрығымен емтиханды өткізу кезеңіне комиссия құрылады, ол төрағасын қосқанда тақ саннан тұрады. Комиссия шешімі оның құрамының кемінде үштен екісі отырысқа қатысса заңды деп саналады. Комиссия шешімі емтиханға қатысушылар санының көпшілік даусымен қабылданады. Комиссия мүшелерінің дауыстары тең болған жағдайда, төрағаның дауысы шешуші болып табылады.

21. Шығармашылық емтихандардың кестесін (пән атауы, мерзімі, өтетін орны, консультациялар, нәтижені жариялау мерзімі) Академия қабылдау комиссиясы төрағасы бекітеді және құжаттарды қабылдау басталғанға дейін кешіктірілмей талапкерлердің назарына жеткізіледі.

Консультация материалдары шығармашылық емтихан талаптарымен байланысты болғандықтан, консультацияларға қатысу міндетті болып саналады.

22. Жалпы орта (орта жалпы) немесе техникалық және кәсіптік, орта білімнен кейінгі құжаттары бар оқуға түсушілер үшін шығармашылық емтихандар **40 балдық жүйе** бойынша бағаланады.

      Жеделдетілген оқу мерзімімен қысқартылған білім бағдарламалары бойынша ұқсас мамандықтарға түсушілер үшін шығармашылық емтихан **20 балдық жүйе** бойынша бағаланады.

23. Шығармашылық емтихан бойынша 5-тен төмен (жалпы орта (орта жалпы) немесе техникалық және кәсіптік, орта білімнен кейінгі құжаттары бар адамдар) немесе 5-тен төмен балл алған (жеделдетілген оқу мерзімімен қысқартылған білім бағдарламалары бойынша ұқсас мамандықтарға түсуші адамдар) немесе емтиханға келмеген адамдарға осы мамандыққа түсу үшін КТ-ге және мемлекеттік білім тапсырысын (білім беру грантын) беру конкурсына қатысуға рұқсат етілмейді.

24. Шығармашылық емтиханды өткізу қорытындылары – бағалау ведомостарымен, арнаулы емтиханды өткізу қорытындылары – рұқсат беру ведомосымен, комиссияның еркін нысандағы хаттамасымен ресімделеді және қабылдау комиссиясының жауапты хатшысына (оның орынбасарына) нәтижелерді жариялау үшін беріледі. Комиссия хаттамасына төраға және комиссияның барлық қатысқан мүшелері қол қояды.

25. Шығармашылық емтиханның нәтижелері емтихан өткізілген күні жарияланады.

26. Шығармашылық емтиханға қойылатын талаптар мен бағалаудың өлшемшарттары кафедра отырыстарында талқыланады және Ғылыми кеңесте бекітіледі.

27. Емтихан билеттері, шығармашылық емтихан тапсырмалары қабылдау комиссиясы төрағасымен бекітіледі.

**2. Шығармашылық емтихандарды өткізу тәртібі**

28. Аудиторияға шығармашылық емтихан өткізу үшін жіберуді және емтиханды өткізу кезеңінде осы Ережені сақтауды Қабылдау комиссиясының жауапты хатшысы мен оның орынбасары, техникалық хатшылар мен емтиханды өткізуге қатыстырылған тұлғалар қамтамасыз етеді.

29. Шығармашылық емтихан өткізу кезеңінде аудиторияда бөгде адамдардың болуына жол берілмейді.

30. Қабылдау комиссиясының хатшысы талапкерге «талапкердің жеке карточкасын» береді, оған әр емтиханның бағасы қойылады.

31. Талапкер шығармашылық емтиханға кестеде көрсетілген мерзімде келеді. Талапкерді аудиторияға кіргізу емтиханның басталуына дейінгі 30 минутта іске асырылады.

32. Талапкерді шығармашылық емтихан өтетін аудиторияға жіберу жеке төлқұжаты мен құжаттарын қабылдау туралы қолхатты және талапкердің жеке карточкасын көрсету негізінде жүзеге асырылады.

      33. Шығармашылық емтихан тапсыру кезінде емтихан материалдарымен ауысуға, көшіруге, аудиторияға оқулықтар мен басқа да әдістемелік әдебиеттерді алып келуге және оны пайдалануға жол берілмейді.

34. Шығармашылық емтихандарды өткізу кезінде талапкерлер мен оған тартылған Академия қызметкерлеріне өзімен бірге байланыс құрал-жабдықтарын алып жүруге және оларды қолдануға рұқсат етілмейді.

35. Қабылдау комиссиясы шығармашылық емтихандар мен жазба жұмыстарын шифрлау және шифрын анықтау жұмыстарын жүргізеді.

36. Шығармашылық емтихан басталғанға дейін оқуға түсушілерге емтихан материалдары беріледі және титулдық парақтарды ресімдеу тәртібі түсіндіріледі, сондай-ақ шығармашылық емтиханның басталу және аяқталу уақыты, нәтижелерді жариялаудың уақыты мен орны және апелляцияға өтініштер беру рәсімі көрсетіледі.

37. Шығармашылық емтихан тапсыру кезеңінде талапкерлер келесі талаптарды сақтайды:

1) тыныштық сақтау және өз бетінше жұмыс жасау, емтихан қабылдаушымен және өзге де талапкерлермен сөйлеспеу;

2) аудиторияда рұқсатсыз жүрмеу, басқа орынға ауыспау;

3) емтихан өтіп жатқан аудиториядан емтихан қабылдаушының рұқсатынсыз шығармашылық емтихан аяқталғанға дейін шықпау.

38. Осы Ережені бұзғаны үшін талапкер аудиториядан шығарылады. Бұл жағдайда талапкердің жеке карточкасына емтиханнан шығарылу себебі туралы жазба енгізіледі, ол жазба емтихан қабылдаушының жеке қолымен куәландырылады.

39. Қабылдау комиссиясы шығармашылық емтихан кезінде тыйым салынған заттарды (ақпарат материалдарын, электронды жазба кітапшаларын, калькуляторларды, ұялы телефондарды, пейджерлер мен басқа да байланыс құрал-жабдықтарын) пайдаланған талапкерлердің шығармашылық емтихан нәтижелерін хаттамамен рәсімдеу негізінде жою туралы шешім қабылдай алады.

40. Талапкер кешігіп немесе дәлелді себеппен емтиханға келмеген жағдайда шығармашылық емтиханға келмеуінің себебін айғақтайтын құжатты тапсырған кезде және жазбаша өтініштің негізінде ректордың рұқсаты бойынша бекітілген кестенің аясында басқа мерзімде шығармашылық емтихан тапсыруға жіберіледі.

Шығармашылық емтиханды жіберіп алудың дәлелді себептеріне:

1) талапкердің сырқаттанып қалуы (емдеу мекемесінен сырқаттануы туралы емдеу мекемесінің мөрімен куәландырылған анықтама алып келуі арқылы дәлелденеді);  
      2) төтенше жағдайлар, сонымен қатар, жол-көлік оқиғасы (төтенше жағдай немесе жол-көлік оқиғасы тіркеген мемлекеттік ұйымның анықтамасын ұсыну арқылы дәлелденеді);  
      3) жақын туыстарының қазасы (ата-анасы, жолдасы, балалары, асырап алушылар, бала қылып асырап алғандары, туған және туыс ағалары мен апалары, атасы, әжесі) (анықтамамен дәлелденеді) жатады.

41. Дәлелді себептермен шығармашылық емтиханға келмеген тұлғалар шығармашылық емтихан өтіп жатқан мерзімнен кешіктірілмей қосымша белгіленген күні емтихан тапсыруға жіберіледі.

42. Ешбір дәлелді себептерсіз шығармашылық емтиханға келмеген талапкерлер емтихан тапсыруға жіберілмейді.

43. Шығармашылық жұмыстарды тексеріп шығу Академияның қабылдау комиссиясы тарапынан жүзеге асыралады.

44.Шығармашылық емтиханның қорытындысы бағалар тізбесімен және Қабылдау комиссиясының Академияда белгіленген үлгідегі хаттамасымен рәсімделеді.

45. Тексерілген жұмыстар, бағалар тізбесі мен тексеруші емтихан қабылдаушылардың қолдары қойылған бағалар хаттамасы Қабылдау комиссиясының жауапты хатшысына (оның орынбасарына) нәтижелерді хабарлау үшін тапсырылады.

46. Талапкерлердің шығармашылық емтихандағы емтихан жұмыстары қайтарылмайды және ол Академияның архивінде сақталады.

  47. Емтихандарды өткізу кезеңіне шығармашылық емтиханға қойылатын талаптарды сақтау, даулы мәселелерді шешу, тиісті емтихандарды тапсыратын адамдардың құқықтарын қорғау мақсатында Академия ректорының бұйрығымен апелляциялық комиссия құрылады, ол төрағасын қосқанда тақ саннан тұрады.

48. Апелляцияға өтінішті апелляциялық комиссия төрағасының атына арнаулы немесе шығармашылық емтиханды тапсырушы адам өзі тапсырады, ол шығармашылық емтихан нәтижесі жарияланғаннан кейін келесі күні сағат 13.00-ге дейін қабылданады, апелляциялық комиссия оны бір күн ішінде қарайды.

49. Апелляциялық комиссияның шешімі отырысқа оның құрамының кемінде үштен екісі қатысса, заңды деп есептеледі. Арнаулы немесе шығармашылық емтихан нәтижелерімен келіспеу туралы апелляция бойынша шешім қатысушы комиссия мүшелері санының көпшілік даусымен қабылданады. Апелляциялық комиссия мүшелерінің дауыстары тең болған жағдайда, төрағаның дауысы шешуші болып табылады. Апелляциялық комиссияның жұмысы төрағаның және барлық қатысушы комиссия мүшелерінің қолы қойылған хаттамамен ресімделеді.

50. Академия меншік нысанына қарамастан күнтізбелік бес күн ішінде білім беру саласындағы уәкілетті органға еркін нысанда шығармашылық емтихандарды ұйымдастыру және өткізу жөніндегі қорытынды есепті, сондай-ақ шығармашылық емтихан қорытындылары туралы бұйрықтардың көшірмелерін ұсынады.

1. **Қабылдау комиссиясының міндеттері**

51. Қабылдау комиссиясының негізгі міндетіне Академияға оқуға түсуші азаматтардың құжаттарын қабылдау, рәсімдеу және өңдеу жатады.

Талапкерлерді шығармашылық емтиханға жібергеннен кейін оқуға түсушілердің жеке құжаттарын рәсімдеу үшін Қабылдау комиссиясы құжаттар қабылдауды ұйымдастырады.

Академия барлық қолжетімді нысандар мен әдіс-тәсілдерді пайданала отырып, республика жастарының арасында кәсіби бағдар беру жұмыстарын жүргізеді (бұқаралық ақпарат құралдарына жарнама беру, орта және орта арнаулы оқу орындары оқушыларымен кездесулер өткізу, Қазақстанның ауылдық мектептеріне хаттар жіберу және т.б.).

52. Қабылдау комиссиясы шығармашылық емтихан өткізуге дайындықты және шығармашылық емтихан өткізуді ұйымдастырады, пәндік комиссия жұмысын қадағалауды жүзеге асырады, шығармашылық емтихандардың нәтижелерін іледі, байқау өткізеді және студент қатарына қабылдау туралы шешім қабылдайды. Сонымен қатар Академияның қабылдау комиссиясы Ұлттық тестілеу орталығы өкілдерімен бірлесе кешенді тестілеуді ұйымдастырады.

53. Қабылдау комиссиясы өз қызметінде осы Ережені, Қазақстан Республикасының әрекеттегі заңнамалық нормаларын, Қазақстан Республикасы Білім және ғылым министрлігінің, Қазақстан Республикасы Мәдениет және спорт министрлігінің бұйрықтарын, өкімдері мен нұсқау хаттарын, ҰТО директивті және нұсқау материалдарын басшылыққа алады.

54. Қабылдау комиссиясының жұмысы қабылдау комиссиясының төрағасы мен жауапты хатшы қол қоятын отырыс хаттамасымен рәсімделеді.

55. Қабылдау комиссиясының жұмысы Ғылыми кеңесте қабылдаудың қорытындысы туралы есеп берумен аяқталады.

**4. Қабылдау комиссиясының құрамы мен қабылдау комиссиясы мүшелерінің лауазымдық міндеттері**

56. Қабылдау комиссиясының құрамы:

* + - Қабылдау комиссиясының төрағасы;
    - Академия проректорлары;
    - факультет декандары;
    - Ғылыми кеңестің кейбір мүшелері;
    - Қабылдау комиссиясының жауапты хатшысы.

57. Академияның қабылдау комиссиясының төрағасы қабылдау комиссиясы қызметінің жалпы бағыттарын айқындайтын Академия ректоры болып табылады.

58. Қабылдау комиссиясы Академияның профессор-оқытушылар құрамынан комиссияның жауапты хатшысын тағайындайды.

59. Қабылдау комиссиясы Академия ректорының бұйрығымен бекітілетін іріктеу комиссиясының құрамы мен оның жұмыс кестесін ұсынады.

60. Қабылдау комиссиясы талапкерлерге консультациялар өткізетін профессор-оқытушылар құрамының тізімі мен оның жұмыс кестесін ұсынады, ол Академия ректорының бұйрығымен бекітіледі.

61. Қабылдау комиссиясы бекітеді, Академия ректорының бұйрығымен тағайындалады:

* + - шығармашылық емтихан бойынша пәндік комиссияның төрағасы мен мүшелері;
    - шығармашылық емтихан бойынша апелляциялық комиссияның төрағасы мен мүшелері.

62. Жауапты хатшы

* + - комиссияның жұмысына ағымдық басшылық жасайды;
    - студенттер контингентін қалыптастыру мәселелері бойынша Ғылыми кеңес пен Қабылдау комиссиясы отырыстарына материалдар дайындайды;
    - жастар арасында кәсіби бағдар беру жұмыстары бойынша деканаттар мен кафедралардың іс-шараларын үйлестіруді жүзеге асырады;
    - қабылдаушы кафедралардың емтихан тапсырмаларын, билеттерін, бағалау өлшемшарттарын дайындау жұмыстарын үйлестіреді; шығармашылық емтихан бойынша емтихан билеттері, тапсырмалары қабылдау комиссиясы төрағасымен бекітіледі.
    - қабылдау науқаны кезеңінде ҚР МСМ, ҚР БҒМ және ҰТО құжаттарына сәйкес комиссияның техникалық қызметкерлерінің жұмыстарына басшылық жасайды.

Мемлекеттік білім беру тапсырысы бойынша оқуға түсуші азаматтардан құжаттар қабылдау үшін қабылдау комиссиясының шешімімен және Академия ректорының бұйрығымен оқытушылар және оқу көмекші қызметкерлер арасынан:

* + - техникалық хатшы;
    - бағдарламашы тағайындалады.

63. Жауапты хатшының көмекшісі қабылдау науқаны кезеңінде құжаттарға нақты мерзімінде өңдеу жұмыстарын жүргізуге тікелей жауапты болады, тестілеу орталықтарымен байланысты орнатады, техникалық хатшы мен бағдарламашыларды қажетті кеңсе жабдықтарымен, құрал-саймандармен қамтамасыз етеді, жауапты хатшының бір реттік тапсырмаларын орындайды.

64. Бағдарламашы мен техникалық хатшының міндеттері ҰТО лауазымдық нұсқаулықтарымен анықталады.

1. **Академияға қабылдау**

65. Білім беру грантын беру бойынша конкурсқа қатысу үшін жеңілдік иелеріне:

* жетімдер үшін: ата-аналарының немесе бірден-бір ата-анасының қайтыс болу туралы куәлігінің көшірмесі, немесе ата-анасының жоқтығын растайтын өзге де құжаттар (ата-ана құқығынан айыру туралы, шектеу туралы, хабарсыз кету туралы, қайтыс болғандығы туралы, ата-ана болуға қабілеті жоқтығы туралы соттың шешімі);
* мүгедектер үшін: Қазақстан Республикасы Еңбек және халықты әлеуметтік қорғау министрлігі Бақылау және әлеуметтік қорғау комитетінің аймақтық органы берген мүгедектік туралы анықтама;
* қазақ диаспорасы үшін: оралман куәлігінің көшірмесі, ол болмаған жағдайда – шетел азаматының паспорты немесе шетел азаматының Қазақстан Республикасында тұруға ықтиярхаты.

66. Балдарының көрсеткіштері бірдей болған жағдайда:

* + - өздерi таңдаған мамандықтар олимпиаданың, ғылыми жоба жарыстарының пәнiне сәйкес келген жағдайда, жалпы бiлiм беретiн пәндер бойынша ағымдағы оқу жылында республикалық және халықаралық олимпиадалар мен ғылыми жобалар конкурстары (бiрiншi, екiншi және үшiншi дәрежелi дипломдармен марапатталған) жеңiмпаздарының;
    - өздері таңдаған мамандықтар конкурстың пәніне сәйкес келген жағдайда орындаушылардың халықаралық және республикалық конкурстарының (бiрiншi, екiншi және үшiншi дәрежелi дипломдармен марапатталған) соңғы үш жылдағы жеңiмпаздарының;
    - жетiм балалар мен ата-анасының қамқорлығынсыз қалған балалардың;
    - I және II топтардағы мүгедектердің, медициналық қорытындыға сәйкес Академияда оқуға қарсы көрсетілімдері жоқ бала кезінен мүгедектердің, мүгедек балалардың;
    - үздік білімі туралы құжаттары (куәліктері, аттестаттары, дипломдары) бар азаматтардың;
    - куәліктің немесе дипломның жоғары орта балдары бар тұлғалардың;
    - шығармашылық емтиханның қорытындысы бойынша жоғары балы бар тұлғалардың басым құқығы бар.

67. Студент қатарына қабылдау Академияның қабылдау қомиссиясы тарапынан 10-25 тамыз аралығында жүзеге асырылады.

Оқуға қабылданушылар Академияның қабылдау комиссиясына келесі құжаттарды тапсырады:

- қабылдау жөніндегі өтініш;

- жалпы орта, техникалық және кәсіптік (бастауыш және орта кәсіптік, орта кәсіптік), орта білімнен кейінгі немесе жоғары (жоғары кәсіптік) білімі туралы құжат (тұпнұсқасы);

- жеке куәлігінің көшірмесі *(2 дана*);

- фото 3х4 (*8 дана*);

- *№ 086* формадағы медициналық анықтама (екпе паспортының көшірмесімен);

- ҰБТ немесе КТ тапсырғаны туралы сертификаты (тұпнұсқасы);

- білім беру грантын тағайындау туралы куәлікті (бар болса);

- тіркеу куәлігі немесе әскери билет көшірмесі (ер балалар үшін);

- мекенжай анықтамасы.

Техникалық және кәсіптік, орта білімнен кейінгі білімнің білім беру бағдарламаларын іске асыратын білім беру ұйымдарының білім туралы құжаттары бар, біліктілігін растаған және мамандығы бойынша кемінде бір жыл жұмыс өтілі бар адамдар мынадай құжаттардың бірін:

      1) еңбек кітапшасын;

      2) жұмыс берушінің қолы қойылған, ұйымның мөрімен (бар болса) расталған қызметтік тізімді (жұмыскердің жұмысы, еңбек қызметі туралы мәліметтер тізбесі);

      3) жұмыскердің еңбек қызметі туралы мәліметтерді қамтитын архивтік анықтаманы қосымша береді.

      Осы Ереженің 9-тармағына сәйкес Академияға қабылдау үшін адамдар Академияның қабылдау комиссиясына өтінішпен бірге жалпы орта (орта жалпы) немесе техникалық және кәсіптік (бастауыш немесе орта кәсіптік) орта білімнен кейінгі білім туралы құжатын (төлнұсқа), 3х4 көлеміндегі 6 фотосуретін, 086-У нысанындағы медициналық анықтаманы, ҰБТ немесе КТ сертификатын қоса береді.

68. Білім беру грантын тағайындау туралы куәлік алған адамдар куәлікте көрсетілген жоғары оқу орнына қабылдау туралы өтініш береді және жоғары оқу орны ректорының бұйрығымен студенттер қатарына қабылданады.

      Шығармашылық мамандықтар бойынша білім беру грантын тағайындау туралы куәлік иегерлері өздері шығармашылық емтихан тапсырған жоғары оқу орындарына қабылданады.

Мемлекеттік білім беру тапсырысы негізінде оқуға түсетін Қазақстан Республикасының азаматтары Қазақстан Республикасының Үкіметі айқындайтын тәртіппен кемінде үш жыл жұмыспен өтеу туралы шарт жасайды.

69. Академияға ақылы оқуға қабылданушылар ҰБТ немесе КТ-дан өткен, тестілеу және шығармашылық емтихан нәтижелері бойынша – кемінде **65 балл**, оның ішінде Қазақстан тарихы, оқу сауаттылығы – оқу тілі бойынша – кемінде **5 балл** және әр шығармашылық емтиханнан кемінде **5 балл** алған жалпы орта (орта жалпы) білім беру ұйымдарының бітірушілері немесе техникалық және кәсіптік (бастауыш немесе орта кәсіптік) орта білімнен кейінгі білім беру бағдарламаларын іске асыратын білім беру ұйымдарының (жеделдетілген оқу мерзімімен қысқартылған білім бағдарламалары бойынша ұқсас мамандықтарға түсушілер үшін – кемінде **25 балл**, оның ішінде шығармашылық емтихан бойынша – кемінде **5 балл** және бейіндік пән бойынша кемінде **5 балл** алған) бітірушілері қабылданады.

      Осы Ереженің 9-тармағында көзделген ҰБТ немесе КТ нәтижелері бойынша осы тармақта белгіленген шекті балды жинаған адамдар Академия ректорының атына ақылы негізде жоғары оқу орнына қабылдау туралы өтініш береді.

      Өтінішке ҰБТ немесе КТ сертификаты, уәкілетті тұлғаның қолы қойылған және мөрмен бекітілген транскрипт көшірмесі қоса беріледі.

      70. Оқуға қабылдау жекелеген мамандықтар және тілдік бөлімдер бойынша жеке жүргізіледі.

Шығармашылық емтихандар белгіленген мамандықтарға қабылдау осы емтихандар бойынша алынған балдар есепке алына отырып жүргізіледі.

71. Оқуға түсуші екінші деңгейдегі банктер беретін білім беру кредитін ресімдеген жағдайда, ол құжаттарының қаралып жатқандығы туралы банктен тиісті анықтаманы ұсынған кезде Академияның студенттері қатарына қабылданады.

      Бұл ретте оған білім беру қызметін көрсету шартында белгіленген және азаматты оқуға қабылдауға дейін төлеуге жататын соманы төлеу мерзімі білім беру кредитін ресімдеу кезеңіне, бірақ банктен анықтама алған кезден бастап төрт аптадан асырылмай ұзартылады.

72. Шет тілінде берілген құжаттардың мемлекеттік немесе орыс тіліндегі нотариалды куәландырылған аудармасы болуы тиіс.

      Шетелдік білім беру ұйымдары берген білім туралы құжаттар адамдар оқуға қабылданғаннан кейін оқудың бірінші семестрі ішінде заңнамада белгіленген тәртіппен нострификациялау рәсімінен өтеді.

73. Академия Қазақстан Республикасы Мәдениет және спорт министрлігіне белгіленген нысан мен белгіленген мерзімде, оқуға қабылдау аяқталғаннан кейінгі 10 күн мерзімде қабылдауды ұйымдастыру мен өткізу бойынша қорытынды есепті, студенттерді қабылдау туралы бұйрықтардың көшірмелерін, сонымен қатар, білім беру грантынан бас тартқандар, жоғары оқу орнына келмегендердің жеке мәліметтері туралы ақпараттарды береді.